
Преди 3 месеца закупих продукт чрез “сключване на договор от разстояние”, а именно покупка на техника от онлайн магазин. Продуктът пристигна по куриер, получих го лично, разпечатах кутията внимателно, разгледах продуктът, при което реших, че не отговаря на очакванията ми и взех решение да го върна. Опаковах го прилежно и се убедих в безупречния му търговски вид. Единствената забележка беше, че лепенката на кутията нямаше как да бъде залепена в първоначалния вид, а същата беше причинила и незначителна повреда върху повърхността на кутията, което беше неизбежно. 


Върнах продукта в 14 дневен срок и уведомих търговецът за причината. Няколко седмици след това, търговецът се свърза с мен по телефона за да ме уведоми, че поради това, че продуктът е бил разопакован, няма как да ми бъде възстановена цялата сума и е необходимо да ми бъдат удържани 15%, което е в противоречие на чл.50 от ЗЗП и добрите търговски практики.


Аз отказах предожението и подадох жалба в КЗП, заедно с цялата налична документация. Жалбата беше успешно регистрирана на 11.06.2019, а в сайта на КЗП е изрично упоменато, че срокът за отговор е 30 дни. 


Вече 49-ти ден все още нямам официален отговор от КЗП по моя случай, поради което се обадих по телефона, за да разбера какво се случва. Инспекторът, който е назначен по случаят ми обясни, че търговецът е в правото си ДА НЕ ВЪЗСТАНОВИ цялата сума, като се позовава на:


“Чл.55 (4) ЗЗП: Потребителят носи отговорност само за намалената стойност на стоките, причинена от изпробването им, различно от необходимото, за да установи естеството, характеристиките и доброто им функциониране. ﻿Потребителят не носи отговорност за намалената стойност на стоките, когато търговецът не го е уведомил за правото му на отказ по чл. 47, ал. 1, т. 8.”


В следствие на гореизложеното имам следните въпроси:


1. Как би следвало да се тълкува “…различно от необходимото…”?  

2. Това не е ли в противоречние с европейското законодателство?  

3. Мога ли да обжалвам отказа на КЗП по моята жалба? Как и пред кой съд?  

4. Какво се прави, когато от КЗП не изпращат отговор по заведена жалба в срок?


 

Мога ли да обжалвам отказ на КЗП по жалба?
==========================================

 

Съветът ми е да изчакате получаването на писмено становище от КЗП по случая, тъй като при телефонните разговори не е сигурно дали това е окончателното становище на органа.




Цитираната от Вас разпоредба не е в противоречие с европейското законодателство, напротив ЗЗП е реципиран от същото. Отговорът на КЗП не подлежи на обжалване, като в ЗЗП е предвиден едномесечен срок за произнасяне по постъпили жалби – така чл. 180, ал. 1 и ал. 2 от КЗП – “когато по жалбата, сигнала или предложението не е нужно да се извършва проверка, компетентният орган е длъжен да разгледа случая и да вземе решение в 14-дневен срок, а в останалите случаи – в едномесечен срок от датата на постъпването на жалбата, сигнала или предложението.  

(2) (Изм. – ДВ, бр. 18 от 2011 г.) Решението по жалбата, сигнала или предложението се съобщава писмено на подателя и на другите заинтересовани лица и организации, ако има такива, в 7-дневен срок от датата на постановяването му.”  

В ЗЗП е предвидена и процедура по алтернативно решаване на спорове – чл. 181а и следващите, както и ползването на помирителни комисии.


Поздрави,  

адв. Николина Митова  

0898 303092


